Hos Hammer-Høyer Biler på Amalienborgvej i Nørresundby står der et eksemplar af den legendariske Rolls Royce Phantom 6,7 aut. fra 2006 - Danmarks dyreste og eneste eksemplar.

TV2 besluttede sig for at finde ud af, hvor Danmarks dyreste bil står til salg. Og det gjorde den såmænd i Nordjylland. Prisen er på 4.399.800 danske kroner. Udover Rolls Roycen har bilforhandleren også mange andre specialbiler. Blandt andet en Corvette Coupé, en Ford Mustang Bullit GT Coupe, en Aston Martin Vantage og en skrigende gul Hummer. - Det skal være en sjov og unik oplevelse at kigge på biler hos os, og både jeg og mine sælgere bliver inspireret og i godt humør af at arbejde blandt drømmebilerne, fortæller 37-årige Michael Hammer, der i snart 11 år har været selvstændig i bilbranchen.